Bosna i Hercegovina

Federacija Bosne i Hercegovine

Federalno ministarstvo energije, rudarstva i industrije

Mostar

**Program utroška sredstava utvrđenih u razdjelu 17. Budžeta Federacije Bosne i Hercegovine za 2024. godinu Federalnom ministarstvu energije, rudarstva i industrije „Kapitalni transferi javnim preduzećima – namjenska industrija za unapređenje proizvodnih procesa“**

Mostar, juli 2024. godine

|  |
| --- |
| **1. UVOD** |

U svijetu gdje su ekonomija i sigurnost neraskidivo povezani, ulaganje u namjensku industriju postaje ključno za održavanje nacionalne suverenosti i konkurentnosti. U skladu s tim, Federacija Bosne i Hercegovine prepoznaje značaj podsticanja razvoja i modernizacije svoje namjenske industrije. U tom kontekstu, Program utroška sredstava utvrđenih u razdjelu 17. Budžeta Federacije Bosne i Hercegovine za 2024. godinu Federalnom ministarstvu energije, rudarstva i industrije „Kapitalni transferi javnim preduzećima – namjenska industrija za unapređenje proizvodnih procesa“ ( u daljem tekstu: Program) postaje jedan od elemenata za ostvarivanje ovih ciljeva.

Ovaj Program nije samo finansijska pomoć, nego i opredjeljenje Vlade Federacije BiH koja promiče tehnološki napredak, inovacije i stvaranje radnih mjesta u sektoru odbrane. Kroz transparentan proces dodjele sredstava, Federacija Bosne i Hercegovine nastoji potaknuti saradnju između javnog sektora, privatnih preduzeća i akademskih institucija, kako bi se osigurala efikasnost i kvalitet u svim fazama proizvodnje.

Osim što jača nacionalnu sigurnost, ulaganje u namjensku industriju ima i šire ekonomske i društvene implikacije. Stvaranje visokokvalitetnih radnih mjesta u ovom sektoru, doprinosi smanjenju nezaposlenosti i povećanju životnog standarda građana. Također, podstiče se razvoj novih tehnologija i inovacija, koje mogu imati primjene i izvan vojnog sektora, što dugoročno doprinosi ekonomskom rastu i konkurentnosti zemlje.

Održavanje konkurentnosti namjenske industrije zahtijeva ulaganje u obrazovanje i stručno usavršavanje kadrova, kao i saradnju s međunarodnim partnerima, radi razmjene znanja i tehnologija. U tom smislu, ovaj Program predstavlja ne samo ulaganje u sektor odbrane, nego i u cjelokupni ljudski kapital i inovacijski potencijal Federacije Bosne i Hercegovine.

Kroz ovo ulaganje, Federacija Bosne i Hercegovine potvrđuje svoju posvećenost jačanju vlastite sigurnosti i ekonomije, dok istovremeno stvara okruženje za prosperitet i napredak svojih građana.

|  |
| --- |
| **2. PRAVNI OSNOV** |

* Strategija razvoja Federacije BiH 2021.- 2027. („Službene novine Federacije BiH“, broj 40/22)

|  |
| --- |
| **3. ZAKONODAVNI OKVIR PROVOĐENJA PROGRAMA** |

* Budžet Federacije Bosne i Hercegovine za 2024. godinu („Službene novine Federacije BiH“, broj 7/24);
* Zakon o izvršavanju Budžeta Federacije Bosne i Hercegovine za 2024. godinu („Službene novine Federacije BiH“, broj 7/24);
* Zakon o javnim preduzećima u Federaciji Bosne i Hercegovine („Službene novine Federacije BiH“, br. 8/05, 81/08, 22/09 i 109/12 i 101/22);
* Zakon o proizvodnji i prometu naoružanja i vojne opreme u Federaciji Bosne i Hercegovine („Službene novine Federacije BiH“, broj 79/07);
* Zakon o proizvodnji naoružanja i vojne opreme („Službeni glasnik BiH“, br. 9/04 i 25/09);

|  |
| --- |
| **4. CILJ PROGRAMA** |

Opći cilj Programa je unapređenje poslovanja privrednih društava sa većinskim državnim kapitalom u sektoru namjenske industrije kroz implementaciju novih tehnoloških rješenja, optimizaciju proizvodnih procesa, radi povećanja efikasnosti, osiguranje visokih standarda kvalitete proizvoda, te jačanje konkurentnosti na domaćem i međunarodnom tržištu. Kroz ovaj Program, teži se stvaranju snažnijeg i konkurentnijeg sektora namjenske industrije, koji je usmjeren na povećanje konkurentnosti, doprinoseći tako ukupnom ekonomskom razvoju i stabilnosti zemlje.

U skladu sa navedenim, očekivani efekti Programa su:

* Poboljšanje tehnološke infrastrukture,
* Povećanje konkurentnosti,
* Rast izvoza,
* Povećanje produktivnosti,
* Unaprjeđenje kvalitete proizvoda,
* Stvaranje novih radnih mjesta.

|  |
| --- |
| **5. NAMJENA DODIJELJENIH SREDSTAVA** |

Kako su Zakonom o proizvodnji i prometu naoružanja i vojne opreme u Federaciji Bosne i Hercegovine, članom 5., „Proizvodnja i promet naoružanja i vojne opreme“ definisane kao djelatnosti od posebne federalne važnosti, Vlada Federacije Bosne i Hercegovine se opredijelila za dodjelu grant sredstava javnim/državnim preduzećima iz oblasti namjenske industrije, odnosno preduzećima u kojima Federacija Bosne i Hercegovine ima udio u vlasništvu u iznosu od najmanje 50% plus jedna dionica.

Dodjela grant sredstava se vrši za:

* modernizaciju postojećih tehnologija i opreme;
* razvoj tehnoloških procesa i proizvoda;
* razvoj proizvodnje (nabavka nove opreme i razvoj novih proizvoda);
* implementaciju sistema za upravljanje kvalitetom;
* povećanje kapaciteta i zapošljavanje.

Sredstva se mogu dodjeljivati i za refinansiranje troškova koji su nastali u 2024. godini, za namjene koje su definisane ovim Programom.

Ponude, predračuni ili ugovori ne smiju biti od dobavljača ili izvođača koji je povezano lice sa podnositeljem zahtjeva za dodjelu sredstava po Programu.

Opravdani troškovi po projektu su troškovi za koje se odobravaju grant sredstva po ovom Programu, kako slijedi:

* da su navedeni u planiranom budžetu projekta;
* da su mjerljivi;
* troškovi za usaglašavanje proizvoda sa zahtjevima EU direktiva;
* troškovi poboljšanja postojećih i razvoj novih proizvoda i/ili tehnoloških procesa (izrada tehničke dokumentacije za proizvod, izrada prototipa proizvoda, ispitivanje prototipa proizvoda, izrada dizajna novog proizvoda, izrada redizajna proizvoda, izrada tehnološke dokumentacije za potrebe poboljšanja postojećih ili razvoja novih tehnoloških procesa, troškovi nabavke/izrade/dorade i implementacije specijaliziranih softvera isključujući operativni sistem i softver opće namjene i sl.).

Neprihvatljivi troškovi su:

* porez na dodanu vrijednost (PDV),
* nabavka putničkih vozila
* carinski i administrativni troškovi, troškovi transporta, špedicije, skladištenja, montaže i instaliranja opreme i sl.
* zajmovi i rate za otplatu kredita, i reprogram kredita.

|  |
| --- |
| **6. KRITERIJI ZA IZBOR KORISNIKA ZA DODJELU SREDSTAVA** |

Dodjela sredstava po ovom Programu biti će regulisana ugovorom o dodjeli grant sredstava, koji će Federalno ministarstvo energije, rudarstva i industrije (u daljem tekstu: Ministarstvo) sklopiti sa korisnikom sredstava.

Pravo na dodjelu bespovratnih sredstava ima podnosilac zahtjeva koji ispunjava kumulativno sljedeće uslove:

1. da je privredno društvo sa sjedištem u Federaciji Bosne i Hercegovine;
2. da je u većinskom državnom vlasništvu, odnosno privredno društvo u kojem Federacija Bosne i Hercegovine ima udio u vlasništvu u iznosu od najmanje 50% plus jedna dionica;
3. da je privredno društvo registrovano u skladu sa Zakonom o proizvodnji i prometu naoružanja i vojne opreme u Federaciji Bosne i Hercegovine („Službene novine Federacije BiH“ broj 79/07), da ima Rješenje o izdavanju dozvole za proizvodnju naoružanja i vojne opreme, robe dvojne namjene ili robe posebne namjene i Rješenje o upisu u registar osoba spoljnotrgovinskog prometa, izdate od strane Ministarstva spoljne trgovine i ekonomskih odnosa Bosne i Hercegovine;

Formalno ispravni zahtjevi se ocjenjuju po kriterijima prikazanim u Tabeli 1

Tabela 1

|  |  |  |
| --- | --- | --- |
| **KRITERIJI** | | **Broj bodova** |
| **Broj zaposlenih** |  |  |
| Broj zaposlenih u preduzeću 50-150 | | 1 |
| Broj zaposlenih u preduzeću 151-250 | | 3 |
| Broj zaposlenih u preduzeću > 250 | | 5 |
| **Sklopljeni ugovori u 2024. godini** | | | |
| Vrijednost sklopljenih ugovora/predugovora <5mil. KM | | 1 |
| Vrijednost sklopljenih ugovora/predugovora od 5 do 25mil.KM | | 3 |
| Vrijednost sklopljenih ugovora/predugovora od 25 do 50mil.KM | | 5 |
| Vrijednost sklopljenih ugovora/predugovora >50mil.KM | | 7 |
| **OCJENA PRILOŽENOG PROJEKTA** | | | |
| **Svrha projekta** | Razvoj proizvodnje | 1 |
| Nabavka mašina i opreme za proizvodnju | 3 |
| Ulaganje u razvoj novih proizvoda u proizvodnom "asortimanu" | 5 |
| **Planirani rezultati** | Nije navedeno | 0 |
| Djelomično navedeno | 1 |
| U potpunosti navedeno | 3 |
| **Buđžet projekta** | Nije opisan | 0 |
| Djelomično opisan | 1 |
| U potpunosti je opisan | 3 |
| **Uticaj projekta na povećanje broja novozaposlenih** | Projekat ne utiče na povećanje broja zaposlenih | 0 |
| Projekat utiče na povećanje: do 5 novozaposlena | 1 |
| Projekat utiče na povećanje: od 6 do15 novozaposlenih | 3 |
| Projekat utiče na povećanje: od 16 do 50 novozaposlenih | 5 |
| Projekat utiče na povećanje: 51 i više novozaposlenih | 7 |
| **Primjena ekoloških standarda** | Kompanija posjeduje i primjenjuje ekološke standarde u skladu s relevantnim propisima | 1 |
| Kompanija ima cetrifikate ili potvrde koje dokazuju usklađenost s najvišim ekološkim standardima | 2 |
| Kompanija ima implementirane napredne tehnološke mjere koje nadmašuju zakonske regulative | 4 |
| **Tehnološka prilagodljivost** | Kompanija može prilagoditi proizvodnju temeljem promjena u tehnologiji, ali s ograničenjima | 1 |
| Kompanija posjeduje jasne planove i sisteme za prilagođavanje novim tehnologijama | 3 |
| Kompanija je dokazala brzu integraciju novih tehnologija u proizvodni proces | 4 |
| **Da li će realizacija projekta uticati na povećanje prihoda** | Realizacija projekta ne utiče na povećanje prihoda | 0 |
| Realizacija projekta utiče na povećanje prihoda do 2% | 1 |
| Realizacija projekta utiče na povećanje prihoda od 3 - 5 % | 3 |
| Realizacija projekta utiče na povećanje prihoda od 6 - 10% | 5 |
| Realizacija projekta utiče na povećanje prihoda više od 10% | 7 |

Podnosilac zahtjeva može podnijeti samo jedan zahtjev za učešće po Programu ili Javnom pozivu.

|  |
| --- |
| **7. SREDSTVA PREDVIĐENA ZA DODJELU** |

Sredstva za provedbu ovog Programa utvrđena su Budžetom Federacije Bosne i Hercegovine za 2024. godinu, u razdjelu 17, ekonomski kod 6154 – „Kapitalni transferi javnim preduzećima-namjenska industrija za unapređenje proizvodnih procesa“ u iznosu od 4.000.000,00 KM.

Minimalan iznos sredstava po ovom Programu je 50.000,00 KM, a maksimalan iznos sredstava koji se može odobriti za jedno preduzeće je 1.500.000,00 KM po jednom javnom pozivu.

|  |
| --- |
| **8. TRAJANJE PROGRAMA** |

Program traje do utroška sredstava, odnosno do 31.11.2024. godine.

|  |
| --- |
| **9. TIJELA NADLEŽNA ZA PROVOĐENJE PROGRAMA** |

Tijela nadležna za provođenje i nadzor nad namjenskim korištenjem sredstava po ovom Programu su Ministarstvo i Federalno ministarstvo finansija/financija, svako u okviru svoje nadležnosti.

U slučaju da se dodijeljena sredstva u cijelosti ili djelimično ne opravdaju, Ministarstvo će svojim aktom zatražiti od privrednog društva povrat istih na Jedinstven račun Trezora Federacije Bosne i Hercegovine.

|  |
| --- |
| **10. PROVOĐENJE PROGRAMA** |

Sredstva se dodjeljuju na osnovu raspisanog Javnog poziva. Javnim pozivom se definišu osnovne informacije o Programu: uslovi za učešće u Programu, namjena i iznos grant sredstava koja su na raspolaganju za dodjelu, potrebna dokumentacija koja se prilaže uz zahtjev za dodjelu sredstava, način prijavljivanja, rok i mjesto podnošenja prijava, postupak provođenja Programa, mehanizmi za praćenje i kontrolu implementacije odobrenih sredstava kao i ostale relevantne informacije. Javnim pozivom od potencijalnih korisnika sredstava, biti će zatražena sljedeća dokumentacija:

1. Zahtjev za dodjelu grant sredstava (može se preuzeti na web stranici Ministarstva [www.fmeri.gov.ba](http://www.fmeri.gov.ba) ),
2. Projekat odnosno predmet finansiranja, koji između ostalog treba da sadrži i sljedeće stavke:
3. Opis projekta (detaljno opisati predmet finansiranja uključujući tehničke karakteristike, vrijednost, predračune, fakture, ugovore i sl. i obrazložiti razloge za realizaciju projekta);
4. Finansijska konstrukcija – budžet (izvori finansiranja, izvjesnost planiranog vlastitog udjela u finansiranju – samofinansiranje, ostali izvori iz kojih se finansira projekat i sl.);
5. Plan i dinamika implementacije projekta (precizirati kada je planirano izvršavanje svih potrebnih aktivnosti i koliki su troškovi za realizaciju projekta odnosno da li su izvršene sve pripreme i navesti koje, obezbijeđene sve dozvole sa identifikovanim rizicima zbog kojih se ne bi mogla izvršiti ili bi bila otežana implementacija projekta);
6. Efekti projekta (obrazložiti očekivane efekte sa kalkulacijom na obim poslovanja i povećanje prihoda, pozicioniranost na tržištu i sl.)
7. Planirano zapošljavanje novih radnika (navesti broj radnika koji će biti zaposleni u narednom periodu);
8. Potencijalni rizici poslovanja (opisati sve potencijalne rizike: nedostatak radne snage, nedovoljno snabdijevanje sirovinama, nepovoljni propisi u izvozu, ozbiljna fluktuacija cijena, jaka konkurencija, problemi sa dobavljačima, tehničke ili proizvodne poteškoće i sl.);
9. Rješenje o registraciji sa svim izmjenama i dopunama,
10. Rješenje o izdavanju dozvole za proizvodnju naoružanja i vojne opreme, robe dvojne namjene ili robe posebne namjene izdato od strane Ministarstva vanjske trgovine i ekonomskih odnosa Bosne i Hercegovine,
11. Rješenje o upisu u registar osoba vanjskotrgovinskog prometa, izdato od strane Ministarstva vanjske trgovine i ekonomskih odnosa Bosne i Hercegovine,
12. Aktuelni izvod iz sudskog registra (ne stariji od 30 dana),
13. Statut ili odluka/akt o osnivanju (kopija ovjerena pečatom društva),
14. Uvjerenje o poreznoj registraciji kod Porezne uprave – ID broj,
15. Uvjerenje o registraciji obveznika poreza na dodanu vrijednost – PDV broj,
16. Obavijest nadležnog zavoda za statistiku o razvrstavanju prema djelatnosti,
17. Lična karta (ovjerena kopija) i CIPS potvrda o prebivalištu lica ovlaštenog/ih za zastupanje,
18. Spisak zaposlenika iz matične evidencije aktivnih osiguranika, izdat od strane nadležne službe ne stariji od 30 dana od dana podnošenja zahtjeva.

Napomena:

Svi traženi dokumenti trebaju biti originali ili ovjerene kopije, ne starije od 30 dana od dana podnošenja zahtjeva za dodjelu grant sredstava, osim dokumenata za koje je izričito navedeno u kojoj formi se dostavljaju.

Zahtjev za dodjelu sredstava sa potrebnom dokumentacijom po Javnom pozivu, poredan po tačkama Javnog poziva od 1.-12. podnosi se Ministarstvu, potpisan od strane ovlaštenog lica.

Javni poziv po ovom Programu biti će raspisan nakon usvajanja Programa od strane Vlade Federacije Bosne i Hercegovine i biti će otvoren 21 dan od dana objave u „Službenim novinama Federacije BiH“.

Ukoliko sredstva ne budu utrošena po prvom raspisanom Javnom pozivu, Ministarstvo može ponovo raspisati Javni poziv.

U cilju provođenja postupka dodjele sredstava na osnovu podnesenih zahtjeva, federalni ministar energije, rudarstva i industrije, Rješenjem, u skladu sa Smjernicama o minimalnim standardima dodjele budžetskih sredstava putem transfera i subvencija u Federaciji Bosne i Hercegovine („Službene novine Federacije BiH“, broj 15/18) i Procedurama o postupku dodjele sredstava Budžeta Federacije Bosne i Hercegovine Federalnog ministarstva energije, rudarstva i industrije, imenuje sljedeće komisije:

* Komisija za pripremu i provođenje javnog poziva za realizaciju Programa (u daljem tekstu: Komisija za selekciju),
* Komisija za ocjenu i
* Komisija za kontrolu namjenskog utroška grant sredstava.

Ministarstvo može odobriti promjenu dobavljača ili opreme, ali ne i funkcionalne namjene opreme koja je predmet dodjele sredstava.

Podnosioci zahtjeva kojima su odobrena finansijska sredstva, pozivaju se na potpisivanje ugovora kojim se preciziraju sva prava i obaveze ugovorenih strana pri realizaciji projekta kao npr: iznos odobrenih sredstava, namjena sredstava, način plaćanja, rok za realizaciju projekta, način izvještavanja o realizovanim aktivnostima i način evaluacije projekta.

Ukoliko u toku ugovaranja i realizacije projekta nastanu eventualna odstupanja u odnosu na odobreni projekat (npr. promjena isporučioca, izmjena i dopuna budžeta projekta, promjena projektnih aktivnosti ili slično), Korisnik je u obavezi da u roku od 7 dana pisanim putem obavijesti Ministarstvo o nastaloj promjeni ili promjenama. Ministarstvo odlučuje o svim naknadnim zahtjevima korisnika za izmjenama, usljed nastupanja neplaniranih okolnosti.

Ministarstvo se obavezuje da će u roku od 15 dana od dana prijema obavještenja od strane Korisnika odgovoriti da li su odstupanja i promjene na projektu dozvoljene.

Sve navedene komisije sačinjavaju zapisnike o radu.

|  |
| --- |
| **11. OBJAVLJIVANJE AKATA** |

Ministarstvo će ovaj Program, Odluku o usvajanju Programa i Odluku o izboru korisnika grant sredstava po Programu, objaviti u „Službenim novinama Federacije BiH“ i na web stranici Ministarstva: ([www.fmeri.gov.ba](http://www.fmeri.gov.ba)).

Ministarstvo će Javni poziv objaviti u „Službenim novinama Federacije BiH“ i na web stranici Ministarstva: ([www.fmeri.gov.ba](http://www.fmeri.gov.ba)) a Obavijest o objavi Javnog poziva, objaviće se u dnevnoj štampi „Večernji list“.

**M I N I S T A R**

Vedran Lakić